1Beene Taata, nitwenda ku mumanya emigisha ya Ruhanga, ei yaahaire ebigombe by'abaikiriza ab'omuri Makedoniya. 2Ahabw'okuba omu kugyezibwa munonga okw'okubonabonesibwa bakagira okushemererwa kutakareebwaga, kwabareetera okugaba n'obufura, kunu bari abooro munonga. 3Ahabw'okuba nk'oku ndikubajurira, bakagaba nk'obwekoro bwabo oku buri, nangwa baakizaho, kandi beekundiire. 4Bakatweshengyereza munonga kwikirizibwa kukwatanisa n'abarikuhwera abarikwera 5haza tibaakora nk'oku twabaire nituteekateeka, kureka baabanza kweha Mukama, kandi ahabw'okukunda kwa Ruhanga, baatweha. 6Naitwe nikwo kushaba Tito ku amariiriza omuriimwe ogwo murimo gw'embabazi, ogu yaabaire yaatandikire. 7Na mbwenu nk'oku mutakirwa omuri byona omu kwikiriza, omu kugamba gye, omu kumanya, omu kuta omutima ahari byona, n'omu kutugirira rukundo, mureebe ngu timwakirwa n'omuri ogu murimo gw'embabazi. 8Ekyo tindikukigamba nk'orikubaragiira, kureka okuhamya nindeebera aha bweziriki bw'abandi, yaaba rukundo yaanyu eri ey'amazima. 9Ahabw'okuba nimumanya embabazi za Mukama waitu Yesu Kristo, ngu nobu araabe yaabaire ari omutungi, kwonka ahabwanyu akahinduka omworo, abone kubatungisisa obworo bwe. 10Kandi omuri ekyo nimbahabura nti: kikaabaire kirungi muheza eki mwatandikire omwaka oguhingwire, kutari kukikora kwonka, kureka kukikora mwekundiire. 11Mbwenu ekihika kyanyu ky'okwenda kukikora kireeberwe aha kukiheza, nimukora aha bi mutungire. 12Manya ekihika ky'okwenda kukikora, ku muraabe mukiine, nikiikirizibwa nk'oku omuntu atungire, kutari nk'oku atatungire. 13Tindikugira ngu abandi banguhirwe, imwe muremeererwe. 14Kwonka ahabw'obwinganisa, ebyanyu ebi mushaagize omu biro ebi, bibamarire obukyene bwabo; n'ebyabo ebi barishaazya, naimwe bibamarire obukyene bwanyu, habone kubaho obwinganisa. 15Nk'oku kyahandiikirwe kiti: Owaashanguriize bingi tarashaagizeho, n'owaarundaine bikye taine ki yaabuzirweho. 16Kwonka Ruhanga asiimwe, oha Tito omutima gw'okubeetaho munonga nk'ogu tubainiire. 17Ahabw'okuba taraikiriize ki twashabire kyonka, kureka ahabw'okugira omuhimbo gwe ahabwe, naija kwija owaanyu ayekundiire. 18Mbwenu hamwe nawe twabatumaho omunyaruganda orikumanywa munonga ebigombe by'abaikiriza boona ahabw'okurangirira Amakuru Marungi. 19Kandi t'ekyo kyonka, kureka atoorainwe ebigombe by'abaikiriza, kuguma naagyenda naitwe omu murimo ogu ogw'embabazi, ogu turikukora ahabw'okuhaisa Mukama ekitiinwa, n'okworeka omutima murungi ogu twine. 20Nitwerinda ngu hatakaagira owaatuhaahuuza, naatutura oku turikukoresa ebyo biconco by'obufura. 21Ahabw'okuba eki turikugyenderera n'okukora ebirikusiimwa, ti Mukama wenka, kureka ebirikusiimwa n'abantu. 22Kandi hamwe nabo twabatumaho omunyaruganda ondi, ou tugyerize kaingi, tukashanga ari omweziriki omuri bingi, kandi hati oyongyeire kuba omweziriki okukira oku atuura, ahabw'okuba naabeesiga munonga. 23Tito we, n'omukozi mugyenzi wangye, ou turikukora kumwe omurimo gw'okubaheereza; kandi abanyaruganda baitu abo, n'entumwa z'ebigombe by'abaikiriza, ezihaisa Kristo ekitiinwa. 24N'ahabw'ekyo muboorekye ekirikuhamya rukundo yaanyu, n'ekirikutureetera kwesiima ahabwanyu, ebigombe by'abaikiriza bibone kukimanya.
Copyright
Learn More
lug_Latn zho_Hant eng_Latn